Eléggé nehézkesen halad a március 15-i Békemenet szervezése, olvasható a HVG legújabb számában. Az érintettek közül ugyanis sokan már leszervezték a hosszú hétvégét, túl közel van a meghirdetés időpontjához az esemény. Így elég nehezen hihető a CÖF hivatalos magyarázata, mely szerint már február 2-án puhatolóztak a rendőrségen a menetelésről. A szervezők már a buszokat intézik, amelyekkel még felcsábíthatóak a vidékiek egy kis budapesti menetelésre. Az eseményre egyébként külföldiek is jönnek, rengeteg erdélyi magyar pedig igazából már itt van, mert segített a Fidesznek jelölttámogató aláírásokat gyűjteni koszt-kvártélyért cserébe. A CÖF-CÖKA szóvivője, Csizmadia László legutóbbi magyarázata sem klappol az időpont tekintetében: azt mondta 2014-ben, csak akkor lesz újra Békemenet, ha drámai migrációs veszély alakul ki. Most igazából csak egy drámai veszélyt tapasztalhatott a kormányoldal: Hódmezővásárhelyet.

További részletek az e heti HVG-ben.